Pia Kjærsgaard (DF), 2007-05-31:
Sådan lige sagt i en sidebemærkning: Jeg tror, der rundtomkring breder sig sådan en stemning af, at den her debatform måske ikke er den allerbedste.
Det er jo den første, vi har haft her i Folketinget.
Jeg synes godt nok, at ligesom man er ved at komme lidt i omdrejninger heroppe, får man at vide, at man skal gå ned.
Det var godt med 1 times debat, sådan som det var i gamle dage, men det er så en helt anden diskussion.
Men i hvert fald er forskellighederne trukket op, og det er vel også det, der er meningen med sådan en afslutningsdebat eller åbningsdebat, eller hvad har vi, en af de store debatter.
Så vil jeg godt sige, at Dansk Folkeparti arbejder loyalt, solidt og indimellem også diplomatisk på, at der fortsat er et flertal imellem Venstre, Dansk Folkeparti og De Konservative efter næste valg.
Der har været utrolig meget snak om partiet Ny Alliance.
Jeg skal ikke tale så meget om det, for det synes jeg måske er lidt forkert, når formanden ikke er til stede.
Jeg kunne godt tænke mig at vide, hvordan udlændingepolitikken skulle være.
Skal den rulles tilbage til før 2001?
Hvad med skattestoppet?
Skal det fortsætte osv. osv.?
Der er jo rigtig, rigtig mange spørgsmål, der trænger sig på.
Det må vi så afvente til åbningsdebatten, hvor vi håber på, at vi får partiformanden på banen.
Jeg kan forstå, at det eneste, man i virkeligheden kan blive enige om i Ny Alliance, er, at Dansk Folkeparti skal holdes uden for indflydelse.
Jeg synes jo ikke, det er sådan et særlig sympatisk partitræk, at man har det som et punkt på sin politiske dagsorden og stort set som eneste politiske punkt.
Når jeg siger det, er det, fordi jeg godt vil understrege, at sådan har vi det altså ikke i Dansk Folkeparti.
Uanset hvem der sidder i Folketinget, uanset hvem der bliver valgt, uanset hvor umulige man indimellem kan synes at meningerne kan være, vil jeg godt understrege meget stærkt, at det, vælgerne bestemmer, er det, vi retter os efter.
Der har været mange konspirationer, vil jeg næsten sige, med hensyn til hvordan udfaldet vil være efter næste folketingsvalg.
Jeg tror nok, at man skal nære sig meget for at forudse tingene lige nu.
Jeg tror, der er nogle, der skal passe på, at de ikke tror, at de kan gå på vandet, for virkeligheden kan lige pludselig blive en helt anden.
Men lad os nu sige, at det i meningsmålingerne op til et valg ser ud til, at der lige mangler et par mandater af de 90, der hidtil har været med Venstre, Dansk Folkeparti og De Konservative, og et andet parti – Ny Alliance, det kunne også være De Radikale – skal ind og give nogle mandater videre, så er det det, vi arbejder med og efter, naturligvis.
Det vil jeg godt understrege meget, for jeg synes, det har været utrolig udemokratisk at høre på endnu en gang, at Dansk Folkeparti sådan bare skulle holdes uden for indflydelse.
Jeg læste en ritzaumeddelelse her for nylig, og jeg kunne forstå, at hr. Naser Khader egentlig gerne ville have stemt for en afskaffelse af blasfemiparagraffen, men da det var Dansk Folkeparti, der havde fremsat forslaget, stemte han imod.
Det siger han til Ritzau.
Det må jeg sige at jeg ikke rigtig synes har noget med demokrati at gøre.
De der gode ord – som jo er rigtig gode ord, og som jeg også kan forstå man har brugt inden for Ny Alliance – at det ikke drejer sig om, hvem man samarbejder med, men hvad man samarbejder om, falder jo totalt til jorden.
Det følte jeg bare lige trang til at give udtryk for.
Der er ikke så mange, der har talt om Ny Alliance.
Det forstår jeg godt.
Alle går som katten sådan lidt rundt om den varme grød, for hvor vil Ny Alliance, når de kommer ind – for det gør de nok med nogle mandater – lægge loddet?
Så derfor skal de jo behandles rigtig, rigtig pænt.
Endnu en gang tror jeg nok, at det er Dansk Folkeparti, der er nødt til at sige lidt om, hvordan tingene i virkeligheden hænger sammen.
Men alle de spørgsmål må vente.
De skal nok komme, og vi kan jo alle sammen glæde os rigtig, rigtig meget til, hvordan så mange mennesker, der mødes i et nyt parti, vil konkretisere de politiske programpunkter.
Det har vi til gode.
Det, jeg bare vil konstatere i dag, er, at når jeg siger, at Dansk Folkeparti fortsat arbejder benhårdt på, at der efter næste folketingsvalg skal være et flertal imellem Venstre, Dansk Folkeparti og De Konservative, er det, fordi jeg grundlæggende synes, at samarbejdet har været godt.
Selvfølgelig kan der være uenigheder, selvfølgelig kan der være ting, der irriterer, men grundlæggende synes jeg, det har været godt siden 2001.
Og i modsætning til, hvad jeg har hørt mange stå og sige fra Folketingets talerstol, er jeg ikke i tvivl om, at der er en grundlæggende tilfredshed med det flertal i den danske befolkning.
Der er opbakning til udlændingepolitikken, der er opbakning til skattestoppet, hvor vi i Dansk Folkeparti jo fra år til år tager stilling til, om vi vil være med.
Det gør vi kun, hvis der er andre grupper, der kan tilgodeses, dem, der ikke har så meget gavn af skattestoppet nu og her.
Alle har gavn af det, men der er nogle, der har mere gavn af det end andre.
Det synes jeg jo er dejligt, og jeg synes også, det skal siges, for ellers synes jeg godt nok, det har været noget negativt fra Socialdemokratiet og udefter.
Jeg synes, vi skal fremhæve de gode ting, der er sket.
Så vil jeg vende mig lidt mod det alternativ, som siger, at man vil danne regering efter næste valg med fru Helle Thorning-Schmidt i spidsen.
Jeg må godt nok sige, at det, jeg også har hørt i dag, er, at der er så mange uenigheder.
Hvad vil man med skattestoppet?
Socialdemokratiet siger, at det går de ind for.
Nu var det jo noget andet – hvilket statsministeren også fremhævede – den afgående fru Lotte Bundsgaard har skrevet i en bog, nemlig at det var sådan mere strategi og taktik, det gik ud på.
Man skulle sådan tækkes vælgerne, det var i virkeligheden ikke rigtig det, man selv mente.
Det kan vi jo ikke stole på.
Det er simpelt hen snyd og fusk og lusk.
Sådan noget kan man ikke i politik.
Man kan det godt i et stykke tid, men det bliver altid afsløret.
Man kan også forstå, at de andre partier, som fru Helle ThorningSchmidt i givet fald skulle bakkes op af, ikke står bag skattestoppet overhovedet.
Hvad med udlændingepolitikken?
Vil man fastholde udlændingepolitikken, eller vil man også fire på den, sådan som jeg kan forstå at de partier, der skal bakke fru Helle ThorningSchmidt op, fortsat vil gøre, 24-års-reglen, tilknytningskravet og alle de andre gode ting, som der trods alt har været for at fastholde en stram udlændingepolitik?
Jeg synes simpelt hen, der er så mange ting, der bare sejler derudaf, og jeg synes, at lederen af Socialdemokratiet bør være meget mere markant, med hensyn til hvad det egentlig er, man vil, hvis man skulle få flertal efter næste valg.
Hvem er det, man vil læne sig op ad, og hvordan vil man få flertal for den politik, man påstår man vil føre?
Ingen tror rigtig på det.
Så vil jeg bare sige til fru Helle ThorningSchmidt, som her i anden omgang harcelerede over integrationen, hvor regeringen fik mange knubs af fru Helle Thorning-Schmidt for ikke at gøre nok for integrationen: Hvem var det nu lige, der sprang fra et integrationsforlig i sidste øjeblik?
Var det ikke fru Helle ThorningSchmidts parti?
Var vi ikke så langt henne, at vi regnede med og håbede på at få Socialdemokratiet med, et af de mange forlig, hvor vi virkelig har prøvet at få Socialdemokratiet med?
Man taler meget om blokpolitik, men hver evig eneste gang det sådan er ved at være lige ved og næsten, så springer Socialdemokratiet fra.
Hele integrationsforliget var så langt henne, men Socialdemokratiet sprang fra.
Hvad var det, der skete i forbindelse med velfærdsaftalen?
Hvem var det, der var med, da vi skulle udmønte, med hensyn til at der kunne komme flere udlændinge til det danske samfund, som var topkvalificerede, og som dansk erhverv stod og manglede, fordi de ikke kunne få dansk arbejdskraft?
Det var regeringen og Dansk Folkeparti.
Hvem var det, der var ude?
Det var Socialdemokratiet og de øvrige socialistiske partier.
Jeg synes bare, det skal siges, når vi hele tiden bliver bebrejdet, hvor dårligt det går, og hvor lidt der er gjort.
Hvem er det, der har været med i de ting, der trods alt er gjort?
Det er Dansk Folkeparti og regeringen, og det er altså Socialdemokratiet, som den ene gang efter den anden springer fra og ikke vil være med.
Der blev givet en økonomisk belønning til virksomheder, som vil ansætte indvandrere, en greencardordning, hvor højtuddannede udlændinge kan få visum til at søge job i op til 6 måneder, og jobkortordningen blev udvidet til at gælde en meget bredere vifte af jobområder.
Det var det, vi gjorde i forbindelse med velfærdsaftalen, hvor Socialdemokratiet ikke ville være med.
Jeg synes ikke, det er rimeligt, at man så bare står og siger, at der ikke er sket noget som helst, og spørger om, hvad regeringen og Dansk Folkeparti vil med integrationen.
Vi vil faktisk en hel masse, for der er jo ingen tvivl om, at det allerallerbedste for indvandrere, der skal bo og være i det danske samfund, er at komme videre, komme ud på arbejdsmarkedet.
Men som jeg også sagde i mit første indlæg, er det ikke det eneste, der tæller.
Man er også nødt til selv at give et positivt tilskud til det danske samfund.
Man er nødt til at gøre sig umage, man er nødt til at være med, man er nødt til at bøje sig på visse områder.
Naturligvis er man det, når man bosætter sig i et andet land.
Men Socialdemokratiet har under ingen omstændigheder eller på noget tidspunkt villet være med i det, som vi gennemførte, og som der ikke er nogen tvivl om er en klar, klar forbedring.
Når det er sagt, synes jeg, det er godt, at vi er kommet lidt videre i hele diskussionen om kvalitetsreformen.
Jeg ser faktisk efter det, jeg har hørt her, meget lyst på, at der vil være mange, der er interesserede i, at den offentlige sektor klart skal opgraderes, at det skal være meget bedre at være ansat i den offentlige sektor, og at det skal være meget bedre at være bruger af den offentlige sektor.
Jeg synes i hvert fald, det har været demonstreret her i dag, at det er Folketingets partier indstillet på.
Hvor mange der så vil være med i den sidste ende, får vi at se.
Men jeg skal i hvert fald garantere, at det ikke er Dansk Folkeparti, der kunne drømme om at lukke andre partier ude.
Tværtimod er vi tilhængere af demokratiet, og at man er med i nogle brede flertal.